### NN 114/2023 (4.10.2023.), Pravilnik o izmjenama Pravilnika o trošarinama

MINISTARSTVO FINANCIJA

1633

Na temelju članka 100. stavka 6. Zakona o trošarinama (»Narodne novine«, br. 106/18., 121/19. i 144/21.) ministar financija donosi

PRAVILNIK

O IZMJENAMA PRAVILNIKA O TROŠARINAMA

Članak 1.

U Pravilniku o trošarinama (»Narodne novine«, br. 1/19., 1/20. i 22/22.) u članku 18. stavku 2. riječi: »60.000,00 kuna« zamjenjuju se riječima: »8.000,00 eura«.

Članak 2.

U članku 21. stavku 8. riječi: »60.000,00 kuna« zamjenjuju se riječima: »8.000,00 eura«.

Stavak 10. briše se.

Dosadašnji stavak 11. postaje stavak 10.

Članak 3.

U članku 23. stavak 3. briše se.

Članak 4.

U članku 24. stavku 1. riječ: »kunama« zamjenjuje se riječju: »euru«.

Članak 5.

U članku 59. stavku 1. riječi: »Provedbenoj uredbi Komisije (EU) 2021/2266 od 17. prosinca 2021. o utvrđivanju pravila za primjenu Direktive Vijeća 92/83/EEZ u pogledu certificiranja i samocertificiranja samostalnih malih proizvođača alkoholnih pića za potrebe trošarina (SL L 455, 20. 12. 2021., str. 26.)« zamjenjuju se riječima: »Provedbenoj uredbi Komisije (EU) 2021/2266 od 17. prosinca 2021. o utvrđivanju pravila za primjenu Direktive Vijeća 92/83/EEZ u pogledu certificiranja i samocertificiranja samostalnih malih proizvođača alkoholnih pića za potrebe trošarina (SL L 455, 20. 12. 2021., str. 26.), kako je izmijenjena Provedbenom uredbom Komisije (EU) 2023/157 od 23. siječnja 2023. o izmjeni Provedbene uredbe (EU) 2021/2266 u pogledu upućivanja na certifikat i samocertificiranja samostalnih malih proizvođača alkoholnih pića u elektroničkom pojednostavnjenom trošarinskom dokumentu (SL L 22, 24. 1. 2023., str. 12. – 14.)«.

Članak 6.

U članku 90. stavci 1. i 2. mijenjaju se i glase:

»(1) Dizelska goriva obuhvaćena tarifnim oznakama 2710 19 41 – 2710 19 49 koja se koriste kao gorivo za namjenu grijanja moraju biti obojena crvenom bojom (C.I. Solvent Red 19) u količini koja je vidljiva golim okom i moraju sadržavati indikatore:

1. butoksibenzen (registarski broj CAS (Chemical Abstracts Service) 1126-79-0) u količini ne manjoj od 9,5 mg/l, a ne većoj od 14,25 mg/l, a što odgovara količini proizvoda ACCUTRACETM PLUS ne manjoj od 12,5 mg/l, a ne većoj od 18,75 mg/l, u skladu s Provedbenom odlukom Komisije (EU) 2022/197 od 17. siječnja 2022. o utvrđivanju zajedničkog fiskalnog sredstva za označavanje plinskih ulja i kerozina (SL L 31, 14. 2. 2022., str. 52. – 54.) i

2. C.I. Solvent Yellow 124 (N-etil-N-[2 – (1-izobutoksietoksi)etil]- 4-(fenilazo)anilin) u količini ne manjoj od 6,0 mg/l, a ne većoj od 9,0 mg/l.

Crvena boja (C.I. Solvent Red 19) daje vizualnu razliku između dizelskog goriva za namjene grijanja (u daljnjem tekstu: loživo ulje) i dizelskog goriva za pogon.

(2) Količina i prisutnost indikatora iz stavka 1. ovoga članka određuje se prema harmoniziranoj referentnoj metodi Europske unije za dokazivanje Euromarkera (Solvent Yellow 124 / ACCUTRACETM PLUS) u dizelskom gorivu.«.

Članak 7.

Članak 98. mijenja se i glasi:

»(1) U slučaju da osoba iz članka 97. stavka 1. ovoga Pravilnika nije postupila u skladu s člankom 116. Zakona, osobe koje obavljaju isključivo djelatnost prijevoza energenata i proizvoda iz članka 115. stavka 1. i duhanske sirovine iz članka 115. stavka 2. Zakona dužne su najkasnije 24 sata prije unosa u Republiku Hrvatsku ili otpreme iz Republike Hrvatske, podnijeti obavijest Trošarinskom uredu za vezu elektroničkom poštom na adresu: ELO@carina.hr popunjavanjem Obrasca O-PL odnosno Obrasca O-PD.

(2) Osobe koje obavljaju isključivo djelatnost prijevoza energenata i proizvoda iz članka 115. stavka 1. i duhanske sirovine iz članka 115. stavka 2. Zakona dužne su najkasnije 24 sata prije namjeravanog prijevoza preko teritorija Republike Hrvatske podnijeti obavijest Carinskoj upravi – Trošarinskom uredu za vezu i nadležnom graničnom carinskom uredu odnosno robno graničnom prijelazu elektroničkom poštom popunjavanjem Obrasca O-Najava kretanja koji je tiskan u Prilogu 61 ovoga Pravilnika i njegov je sastavni dio. Obavijest se podnosi na adrese e-pošte dostupne na mrežnim stranicama Carinske uprave.

(3) Uz obavijest iz stavka 2. ovoga članka u privitku elektroničke poruke se dostavlja preslika međunarodnog tovarnog lista ili druga odgovarajuća prijevozna isprava ovisno o načinu prijevoza robe.«.

Članak 8.

U članku 120. stavku 3. riječi: »100,00 kuna« zamjenjuju se riječima: »20,00 eura«.

U stavku 4. riječi: »200,00 kuna« zamjenjuju se riječima: »40,00 eura«.

PRIJELAZNE I ZAVRŠNE ODREDBE

Članak 9.

Obrazac Prilog 61 – Obrazac O-NK – Obavijest o namjeravanom unosu/otpremi energenata te duhanske sirovine prema članku 115. stavku 13. Zakona o trošarinama zamjenjuje se novim Obrascem O-NK koji je tiskan uz ovaj Pravilnik i njegov je sastavni dio.

Članak 10.

Od dana stupanja na snagu ovoga Pravilnika do 18. siječnja 2024. godine loživo ulje uz indikator C.I. Solvent Yellow 124 (N-etil-N-[2 – (1-izobutoksietoksi)etil]- 4-(fenilazo)anilin) u količini ne manjoj od 6,0 mg/l, a ne većoj od 9,0 mg/l, može se označavati i butoksibenzenom (registarski broj CAS (Chemical Abstracts Service) 1126-79-0) u količini ne manjoj od 9,5 mg/l, a ne većoj od 14,25 mg/l, a što odgovara količini proizvoda ACCUTRACETM PLUS ne manjoj od 12,5 mg/l, a ne većoj od 18,75 mg/l, u skladu s Provedbenom odlukom Komisije (EU) 2022/197 od 17. siječnja 2022. o utvrđivanju zajedničkog fiskalnog sredstva za označavanje plinskih ulja i kerozina (SL L 31, 14. 2. 2022., str. 52. – 54.).

Članak 11.

Do uspostave zajedničke harmonizirane referentne metode Europske unije za dokazivanje indikatora butoksibenzena odnosno proizvoda ACCUTRACETM PLUS u dizelskom gorivu, indikator butoksibenzen odnosno proizvod ACCUTRACETM PLUS određuje se odgovarajućom metodom u akreditiranom laboratoriju.

Članak 12.

Ovaj Pravilnik stupa na snagu prvoga dana od dana objave u »Narodnim novinama«, osim članka 6. koji stupa na snagu 19. siječnja 2024.

Klasa: 011-02/23-01/34

Urbroj: 513-02-1710-23-6

Zagreb, 13. rujna 2023.

Ministar financija
 dr. sc. Marko Primorac, v. r.

![](/files/_web/sluzbeni-dio/2023/132782/images/6475.jpg)